[{"text_idx": "#000000", "text": "Wedi\u2019i gryfhau gan gydweithio proffesiynol"}, {"text_idx": "#000001", "text": "Mewn ysgolion, mae arweinwyr yn ceisio creu\u2019r amodau i gydweithwyr weithio gyda\u2019i gilydd ac i rannu syniadau\u2019n agored. Y tu hwnt i\u2019r ysgol, mae arweinwyr yn sicrhau cydweithio rhwng staff a\u0302 diddordebau tebyg mewn sefydliadau eraill (Woods a Roberts, 2018)."}, {"text_idx": "#000002", "text": "Mae arweinwyr ysgolion yn edrych y tu hwnt i\u2019w cymunedau ysgol eu hunain i feithrin rhwydweithiau gwybodaeth, ymchwil ac arbenigedd ymarferol (Brown a Poortman, 2017)."}, {"text_idx": "#000003", "text": "Mae arweinwyr yn ymwybodol o ffiniau a rhwystrau sy\u2019n bodoli sy\u2019n atal cydweithio agored. Gallant fod yn ffiniau adrannol (cyfyngu ar gydweithio rhwng adrannau) neu ffiniau sy\u2019n ymwneud a\u0302 chyfnodau (er enghraifft, atal cydweithio rhwng athrawon cynradd ac uwchradd) (Zeng a Lo, 2021)."}, {"text_idx": "#000004", "text": "Mae cydweithio yn rhan weladwy o ddysgu proffesiynol. Mae ymgysylltu\u2019n gritigol a\u0302 chymunedau dysgu proffesiynol -o fewn a thu hwnt i\u2019r ysgol yn elfen bwerus o ddysgu proffesiynol (Estyn, 2017; OECD, 2018; Kools a Stoll 2016)."}, {"text_idx": "#000005", "text": "Mae arweinwyr yn creu\u2019r amodau i ymarferwyr gydweithio a rhannu syniadau\u2019n agored. Maent yn meithrin cysylltiadau cydweithredol, cefnogol a cholegol, yn eu hysgolion eu hunain, ac yn modelu a hyrwyddo deialog broffesiynol eu hunain (Cordingley et al 2015; Estyn 2017). Mae arweinwyr yn sicrhau bod gan ymarferwyr y sgiliau a\u2019r meddylfryd angenrheidiol i ddysgu drwy ddulliau cydweithredol (ASCL, 2018). Mae staff yn myfyrio gyda\u2019i gilydd ar sut i wneud eu dysgu eu hunain yn fwy pwerus a dysgu sut i gydweithio fel ti\u0302m. Mae staff yn teimlo\u2019n gyffyrddus yn gofyn am gyngor gan ei gilydd, ac mae ymddiriedaeth a pharch at ei gilydd yn werthoedd craidd. Mae\u2019r ysgol yn neilltuo amser ac adnoddau eraill ar gyfer cydweithio a chyd-ddysgu."}, {"text_idx": "#000006", "text": "Mae arweinwyr yn sicrhau bod strwythurau\u2019n cael eu cyflwyno ar gyfer trafod a chyfnewid gwybodaeth yn rheolaidd. Mae staff newydd yn derbyn cymorth sefydlu a\u2019r holl staff yn cael mynediad i gymorth hyfforddi a mentora. Mae hyfforddwyr a mentoriaid yn cael cyfleoedd i ddysgu gyda a chan ei gilydd hefyd (Lomax, J, 2020)."}, {"text_idx": "#000007", "text": "Datblygu a chefnogi cyfleoedd dysgu parhaus i\u2019r holl staff"}, {"text_idx": "#000009", "text": "Gofynnwyd i arweinwyr ysgolion ledled Cymru ddweud wrthym sut maen nhw\u2019n Arwain Dysgu Proffesiynol, gan ddefnyddio pob un o\u2019r wyth dilysnod dysgu proffesiynol dan arweiniad effeithiol fel man cychwyn. Mae\u2019r astudiaethau achos sy\u2019n deillio o hynny\u2019n cynnig cipolwg ar bob math o ddulliau effeithiol o Arwain Dysgu Proffesiynol a fydd, gobeithio, yn dod a\u0302\u2019r dilysnodau\u2019n fyw ac yn ysbrydoli ffyrdd strategol newydd a ffres o feddwl i arweinwyr eraill yng Nghymru. Rydym am i chi Gael Eich Ysbrydoli."}, {"text_idx": "#000010", "text": "Os oes gan eich ysgol neu glwstwr enghraifft o ymarfer y gellid ei gynnwys yn yr adnodd Arwain Dysgu Proffesiynol \u2013 o dan un (neu fwy) o wyth dilysnod dysgu proffesiynol gydag arweiniad da, rydym am glywed gennych chi."}]